Тавија је насеље прелазног типа, јер је рурално-урбаног карактера. То се јасно може видјети према дијеловима насеља која се непосредно наслањају на град Костајницу (урбани дио) и на дио који се наслања на Горњу Слабињу (рурални дио). Насеље Тавија и функционално сраста са урбаним дијелом општине јер се доста кућа направило уз пут који води до зграде средње школе, која се и сама налази у овоме насељу. Према томе нижи дијелови насеља су збијени и урбаног типа, а виши разбијени и руралног типа. У централном дијелу насеља Тавија изграђено је и ново насеље, насеље потпуно урбаног типа, изграђено превасходно за насељавање избјеглица, које су се доселиле са простора Хрватске, превасходно Баније, током Отаџбинског рата.